龍興避難
作者：鄧肅
朝代：宋

paragraphs: 傍山怪石如蹲虎，絕頂去天無尺五。
却披叢棘下山腰，丹碧照空飛棟宇。
道人養道厭塵勞，避世只嫌山不高。
那知行空老曼倩，竊食不遺王母桃。
松檜參天門晝閉，碧玉擷蔬飯炊雪。
百年冷坐無車音，一旦偕來真惡客。
當知喧寂無殊觀，出世何妨在世間。
能致吾人師作古，龍興今日始開山。